Hoe kry jy winterure om? | Netwerk24
'n Man wat hom glo voorgedoen het as 'n amptenaar van die Kaapstad-metro het 'n bejaarde vrou van Kraaifontein aangeval nadat hy haar laat glo het dat hy die watermeter by haar huis kom lees.
Bloedspoor lei polisie na vermeende moordenaar se huis
'n Bloedspoor het polisie reguit na 'n 33-jarige man se huis gelei wat glo kort tevore 'n moord in Turflaagte, Bloemfontein, gepleeg het.
Hond vreet aan baba se lyk
'n Inwoner van die Meloding-township by Virginia het Maandag die polisie ontbied nadat sy gesien het 'n hond vreet aan iets wat soos menslike oorskot lyk.
Peterson nuwe Warriors-breier
Die voormalige Proteas-draaier Robin Peterson sal die Warriors vir die res van die seisoen afrig.
Jamaika, Kenia moet ASA nou help
Atletiek Suid-Afrika (ASA) wil vennootskappe met Jamaika, Kenia, Ethiopië, China en Japan aangaan in 'n poging om plaaslike atlete se uitslae te bevorder.
Ons gaan nié Eskom se skuld oorneem! – tesourie
Mense wat bespiegel dat die regering oorweeg om Eskom se skuld oor te neem, is "onverantwoordelik", sê die direkteur-generaal van die land se geldsake.
Vlugte gekanselleer: Minister sê ook nie hoekom
Presies watter onreëlmatighede by SAL Tegnies tot die hok van tientalle vliegtuie gelei het, bly onduidelik.
Betaal uiteindelik makliker aanlyn
E-handelaars verloor jaarliks groot somme geld omdat die betaalproses aanlyn kopers teen die mure uitdryf en hulle dit dikwels nie deurvoer nie.
Kyk wat lê voor in 'The Crown' se derde reeks
Dinge gaan dol vir koningin Elizabeth II in die derde reeks van die Netflix-drama The Crown.
Hoe kry jy winterure om?
Deur Johan van Wyk 27 April 2019 00:00
Met die winter hier (die elektriese kombers is gisteraand uitgerol) is die vraag nou: Hoe kry jy die lang, koue, donker ure om as jy in die nanag uitgeslaap ontwaak en dagbreek nog ver lê? Wat doen jy "to make it through the night" (myKris Kristofferson)?
Dalk soos die ou pioniersboere? Hulle het soggens vieruur, selfs vroeër, opgestaan, die houtstoof aan die gang gekry, godsdiens gehou en dan met 'n beker soet, swart koffie by die kombuistafel sit en wag dat dit lig word, sodat hulle die koeie kan gaan melk. Dis wat jy doen as jy saam met die hoenders gaan slaap.
Wanneer 'n werfhaan met 'n kam so rooi soos 'n stuk ryp waatlemoenkroon, en spore soos die sabel van 'n Pruisiese veggeneraal, teen sononder tussen sy henne op sy stellasie geklim het, was dit slaaptyd op eensame plase. Die nag kon so lank word dat jy teen ligdag seer gelê is. Jy kon nie wag dat die rooidag breek, sodat jy die onderdeur kon oopstoot om die oggendstond tegemoet te stap nie. In die winter knarsend op n witgerypte klipwerf. Of in die winterreënstreke van die noordwestelike Karoo soos in NP Van Wyk Louw se winter uit "Vier gebede by jaargetye in die Boland". Met "die aarde nagtelang (ge)week in die donker stil genade van die reën . . ." Te hope die Boland en Karoo se voorland hierdie winter.
Wel, ek het nie meer 'n melkkoei of 'n rooibontwerfhaan waar ek woon nie, maar die mag van die gewoonte, neergelê in my kinderjare, dryf my steeds vroegaand vere toe. Wanneer ek uitgeslaap in die nanag wakker word, ontstaan die vraag: Wat nou? Nog 'n slaappil?
Moet jy lees? Of by die yskas in die spens inbreek vir gisteraand se laaste koue frikkadel, in kinderlike verwondering dat daar 'n liggie aankom as jy die deur oopmaak? Rooibostee en beskuit? Sjokolade, Milo? 'n Biltongbroodjie?
Maar doen dit stil soos 'n muis. Jy wil nie jou vrou, op 'n dieet van Provitas met Marmite en blaarslaai, in die versoeking van 'n middernagfees soos in koshuisdae bring nie.
Wat van om jou begroting te hersien? Nie dat ek dit aanbeveel nie. Nadat ek myne drie-uur in die oggend gedoen het, het ek met wydoop oë soos 'n springhaas wat in 'n jaglamp kyk tot ligdag toe wakker gelê. Moet ook nie na die heruitsendings van verkiesingsdebatte luister nie, in gebrekkige Afrikaans op die radio gevoer deur "politiekkuste" wat almal aan verbale diarree ly.
Dit het my, vir berusting, Totius se gedig, "Nag op die see" (naby Aden tydens sy vaart langs die kus van Noord-Afrika) laat opsoek: ". . . dis alles see en alles donkerheid, tog vaar hy immer voort, op die kompas alleen val bundels lig . . ." Te hope.